**Broj: 711-I-225-P-370-18/19-04-16**

Zagreb, 25. siječanj 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu** **dužnosnika Anđelka Nagrajsalovića, općinskog načelnika Općine Sveti Juraj na Bregu,** na 36. sjednici, održanoj 25. siječanja 2019. g., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika Anđelka Nagrajsalovića, općinskog načelnika Općine Sveti Juraj na Bregu, zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana i direktora trgovačkog društva MIPS programska oprema d.o.o.**
2. **Poziva se dužnosnik Anđelko Nagrajsalović u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka, kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Anđelko Nagrajsalović povodom obnašanja dužnosti općinskog načelnika Općine Sveti Juraj na Bregu obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Povjerenstvo je u postupku redovite provjere podataka iz izvješća o imovinskom stanju dužnosnika Anđelka Nagrajsalovića steklo saznanja kako imenovani dužnosnik za vrijeme obnašanja javne dužnosti općinskog načelnika Općine Sveti Juraj na Bregu istovremeno obavlja funkciju člana i direktora trgovačkog društva MIPS programska oprema d.o.o.

Uvidom u Registar dužnosnika kojeg vodi Povjerenstvo utvrđeno je kako dužnosnik Anđelko Nagrajsalović obnaša dužnost općinskog načelnika Općine Sveti Juraj na Bregu u razdoblju od 23. svibnja 2013. g. do 26. svibnja 2017. g., te od 29. svibnja 2017. g. ponovno obnaša istu dužnost.

Povjerenstvo je uvidom u izvješće o imovinskom stanju dužnosnika Anđelka Nagrajsalovića, koje je dužnosnik dostavio povodom ponovnog imenovanja na istu dužnost 24. svibnja 2017. g., naveo kako profesionalno obnaša javnu dužnost općinskog načelnika Općine Sveti Juraj na Bregu, uz primanje naknade u neto iznosu od 6.971,99 kuna, te da obavlja funkciju člana uprave trgovačkog društva MIPS programska oprema d.o.o.

Uvidom u podatke sudskog registra Trgovačkog suda u Varaždinu, Povjerenstvo je utvrdilo kako je pod matičnim brojem subjekta: 070065229, OIB: 33011652036, upisano trgovačko društvo MIPS programska oprema d.o.o., u kojemu je dužnosnik Anđelko Nagrajsalović upisan kao član/osnivač i jedan od direktora trgovačkog društva, koji zastupa društvo pojedinačno i samostalno. Dužnosnik je bio upisan u registar nadležnog suda kao član navedenog društva u razdoblju od 31. prosinca 2010. g. do 26. travnja 2018. g. i ponovno obavlja navedenu funkciju od 26. travnja 2018. g., dok je kao direktor bio upisan u razdoblju od 27. studenog 2003. g. do 26. travnja 2018. g., a od 26. travnja 2018. g. ponovno je upisan kao direktor spomenutog trgovačkog društva.

Usporedbom OIB-a dužnosnika Anđelka Nagrajsalovića navedenog u izvješću o imovinskom stanju dužnosnika podnesenog Povjerenstvu i OIB-a Anđelka Nagrajsalovića kao člana i direktora trgovačkog društva MIPS programska oprema d.o.o., koji je naveden registru nadležnog suda, utvrđeno je kako je riječ o istoj osobi.

Na zahtjev Povjerenstva, Općina Sveti Juraj na Bregu u očitovanju od 08. siječnja 2019. g., klasa: 008-02/19-01/01, urbroj: 2109/16-01-19-2, navodi kako Općina Sveti Juraj na Bregu od stupanja na javnu dužnost općinskog načelnika Anđelka Nagrajsalovića do dana izrade očitovanja nije imala zasnovanih poslovnih odnosa sa trgovačkim društvom MIPS programska oprema d.o.o.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

U postupku pred Povjerenstvom potrebno je utvrditi razdoblje u kojem dužnosnik Anđelko Nagrajsalović uz obnašanje javne dužnosti u smislu odredbi ZSSI-a obavlja funkciju člana direktora trgovačkog društva MIPS programska oprema d.o.o., te je li za obavljanje navedenih funkcija primao naknadu i u kojem iznosu.

Napominje se kako je dužnosnik Anđelko Nagrajsalović i ranije tijekom obnašanja javne dužnosti općinskog načelnika Općine Sveti Juraj na Bregu počinio povredu članka 14. stavka 1. ZSSI-a zbog obavljanja funkcije direktora trgovačkog društva MIPS programska oprema d.o.o. i trgovačkog društva GRANET d.o.o., te mu je odlukom broj: SI-259/13. od 28. studenog 2013. g. izrečena sankcija obustava isplate dijela neto mjesečne plaće u ukupnom iznosu od 4.000,00 kuna.

Sukladno članku 39. stavka 3. ZSSI-a poziva se dužnosnik Anđelko Nagrajsalović da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka, kao i na ostale navode iz obrazloženja odluke, te da Povjerenstvu dostavi svu relevantnu dokumentaciju kojom raspolaže.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Anđelko Nagrajsalović, elektronska dostava
2. Objava na internetskoj stranici Povjerenstva
3. Pismohrana